РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/64-23

4. априла 2023. године

Б е о г р а д

**З А П И С Н И К**

**13. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 26. МАРТА 2023. ГОДИНЕ**

Седница је почела у 19,00 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Братимир Васиљевић, Милица Николић, Јован Палалић, Светозар Вујачић, Ђорђе Комленски, Андријана Васић, Дубравка Краљ, Јелена Милошевић, Дејан Шулкић, Владимир Гајић, Миодраг Гавриловић, Ило Михајловски, др Балинт Пастор и проф. др Јелена Јеринић.

Седници је присуствовала и Дијана Радовић, заменик члана Владана Заграђанина.

Седници је присуствовла и Снежана Бјелогрлић, изборни члан Високог савета судства из реда судија.

Председник Одбора је упознао присутне са предложеним дневним редом, те предложио да се на основу члана 82. и 92. став 2. Пословника дневни ред данашње седнице допуниновом тачком 3**. „**Доношење одлуке о организовању Јавног слушања Одбора за правосуђе, државну управу и локалну самоуправу“ из разлога ефикасности, након чега тачке 3, 4. и 5. постају тачке 4, 5. и 6.

Нагласио је да, уколико Одбор усвоји предложени дневни ред и у оквиру тачке 1. и 2. дневног реда утврди предлог два кандидата за први избор чланова Високог савета судства и једног кандидата за први избор чланова Високог савета тужилаштва које бира Народна скупштина, Одбор у складу са чланом 50. став 3. Закона о Високом савету судства и члана 50. став 3. Закона о Високом савету тужилаштва има обавезу да пре одржавања седнице Народне скупштине на којој ће бити бирани чланови ВСС и ВСТ организује јавно слушање ради представљања кандидата.

Председник Одбора је ставио на гласање овај предлог, а чланови и заменици чланова Одбора су **већином гласова**  прихватили наведени предлог.

Председник Одбора је позвао чланове и заменике чланова Одбора да изнесу предлоге за евентуалне измене или допуне предложеног дневног реда.

**Владимир Гајић** је предложио да се из предложеног дневног реда повуче трећа тачка „Разматрање Предлога одлуке о избору председника судова који је поднео Високи савет судства од 10. марта“ , уз образложење да Високи савет судства, на основу члана 7. став 2. Уставног закона за спровођење аката о промени Устава Републике Србије више нема овлашћење да предлаже Одбору за правосуђе, државну управу и локалну самоуправу кандидате за председнике судова.

Председник Одбора је ставио на гласање овај предлог, који чланови и заменици чланова Одбора **већином гласова** нису прихватили.

Председник Одбора је ставио на гласање, a чланови и заменици чланова Одбора су **већином гласова** утврдили следећи

Д н е в н и р е д

1. Утврђивање предлога два кандидата за први избор чланова Високог савета судства које бира Народна скупштина;

2. Утврђивање предлога једног кандидата за први избор чланова Високог савета тужилаштва које бира Народна скупштина;

3. Доношење одлуке о организовању Јавног слушања Одбора за правосуђе, државну управу и локалну самоуправу

4. Разматрање Предлога одлуке о избору председника судова, који је поднео Високи савет судства (број 119-465/23 од 10. марта 2023. године);

5. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-445/23 од 8. марта 2023. године);

6. Утврђивање Предлога одлуке о разрешењу функције председника Прекршајног суда у Ваљеву.

**ПРВА ТАЧКА:** Утврђивање предлога два кандидата за први избор чланова Високог савета судства које бира Народна скупштина.

Председник Одбора је подсетио присутне да је чланом 49. став 4. и 61. став 3. Закона о Високом савету судства прописано да ако Одбор на првој посебној седници не утврди предлог кандидата за први избор чланова Високог савета судства које бира Народна скупштина, рок за одржавање нове седнице Одбора је најраније осам дана од дана одржавања седнице Одбора на којој није утврђен предлог кандидата, те да о утврђивању недостајућих предлога Одбор одлучује гласовима три петине од укупног броја чланова Одбора, што износи 11 гласова чланова или заменика чланова Одбора.

Рекао је да је на претходној седници Одбор двотрећинском већином (12 и више гласова за сваког појединог кандидата) утврдио предлог 6 кандидата и то су:Јелена Вучковић из Ниша, Никола Бодирога из Београда, Марина Грбић из Београда, Растко Брајковић из Београда, Александар Поповић из Београда и Срђан Стефановић из Београда.

Истакао је да су у Е-парламент за ову седницу унета имена свих кандидата који испуњавају услове за избор за члана Високог савета судства, према редоследу, по коме је обављен разговор са њима на 11. седници Одбора, а који нису утврђени као предлог Одбора за избор чланова Високог савета судства који ће бити упућен Народној скупштини.

Нагласио је да чланови Одбора могу да предлажу и образлажу своје кандидате од којих ће Одбор бирати два.

Рекао је да су на претходној седници предложени следећи кандидати који нису добили потребан број гласова:

**- Војкан Симић** – предлог Владимира Гајића

**- Наташа Делић** - предлог Јована Палалића

**- Жикица Дроњак –** предлогЂорђа Комленског

-**Драгутин Радосављевић -** предлогЈелене Милошевић

Навео је да су чланови и заменици чланова Одбора од службе Одбора добили спискове кандидата за ВСС ради лакшег праћења предлагања и гласања о кандидатима.

Истакао је да ће након што више не буде предлога, отворити расправу о предложеним кандидатимам, као и да ће се након закључења расправе приступити гласању о сваком предложеном кандидату појединачно, према редоследу како су унети у Е-парламент.

На крају је рекао да сходном применом члана 50. став 6. Закона, ако више предложених кандидата добије исти и истовремено најмањи број гласова довољан за предлагање Народној скупштини, о избору између тих кандидата ће се поново гласати.

Председник је позвао чланове Одбора да предложе своје кандидате за први избор чланова Високог савета судства које бира Народна скупштина.

**Проф др Јелена Јеринић** је предложила Чедомира Кокановића.

**Јован Палалић** је предложио Натгашу Делић.

**Ђорђе Комленски** је предложио Жикицу Дроњка.

**Јелена Милошевић** је предложила Драгутина Радосављевића.

**Миодраг Гавриловић** је предложио Војкана Симића.

Како више није било предлога, председник Одбора је подсетио на специфичности система за гласање, који не препознаје тропетинску већину, те је рекао да ће после сваког гласања саопштити резултате (без обзира на резултате које показује систем) ида ће се само онај кандидат за кога је гласало 11 или више чланова и заменика чланова Одбора сматрати утврђеним предлогом за Народну скупштину, након чега су чланови и заменици чланова Одбора приступили гласању.

Резултати гласања:

Чедмори Кокановић – 3 гласа „за“,3 „против“, 1 „уздржан“

Жикица Дроњак – 11 гласова „за“, 3 „против“, 1 „уздржан“

Војкан Симић- 2 гласа „за“, 2 „против“, 1 „уздржан“

Драгутин Радосављевић – 1 глас „за“

Наташа Делић- 12 гласова „за“, 1 „уздржан!

С обзиром да је Одбор са 11 или више гласова „за“ утврдио предлоге кандидата Жикице Дроњка из Новог Сада и Наташа Делић из Београда, као и да је на 12. седници одржаној 18. марта 2023. године Одбор утврдио предлог 6 кандидата, председник Одбора је ставио на гласање предлог да на основу чл. 49. и 61. став 3. Закона о Високом савету судства („Службени гласник РС“, број 10/23) и члана 51. Пословника Народне скупштине („Службени гласник РС“, број 20/12 - пречишћен текст) Одбор за правосуђе, државну управу и локалну самоуправу утврди:

ПРЕДЛОГ КАНДИДАТА ЗА ПРВИ ИЗБОР ЧЛАНОВА

ВИСОКОГ САВЕТА СУДСТВА КОЈЕ БИРА НАРОДНА СКУПШТИНА

I

Кандидати за први избор чланова Високог савета судства су:

1. проф. др Јелена Вучковић, из Ниша, ванредни професор на Правном факултету Универзитета у Крагујевцу;

2. Жикица Дроњак из Новог Сада, адвокат;

3. проф. др Никола Бодирога из Београда, редовни професор на Правном факултету Универзитета у Београду;

4. Марина Грбић из Београда, дипломирани правник;

5. Растко Брајковић из Београда, адвокат;

6. Александар Поповић из Београда, дипломирани правник;

7. Срђан Стефановић из Београда, адвокат;

8. проф. др Наташа Делић, из Београда, редовни професор на Правном факултету Универзитета у Београду.

II

Овај предлог доставити Народној скупштини, са достављеним биографијама кандидата у прилогу.

Председник је ставио на гласање и предлог да за известиоца Одбора буде одређен Владимир Ђукановић

Чланови и заменици чланова Одбора су **већином** **гласова** прихватили наведене предлоге.

**ДРУГА ТАЧКА**: Утврђивање предлога једног кандидата за први избор чланова Високог савета тужилаштва које бира Народна скупштина.

Председник је обавестио присутне да су правила за избор чланова Високог савета тужилаштва идентична као и за Високи савет судства.

Нагласио је да је на претходној седници Одбор двотрећинском већином (12 и више гласова „за“ сваког појединог кандидата) утврдио предлог седам кандидата за први избор чланова Високог савета тужилаштва које бира Народна скупштина. То су: Мирослав Ђорђевић из Београда, Предраг Ћетковић из Новог Сада, Весна Луковић из Новог Пазара, Владимир Симић из Београда, Ненад Тешић из Новог Београда, Јелена Глушица из Београда и Бојан Петровић из Београда.

Рекао је да су на претходној седници предложени следећи кандидати који нису добили потребан број гласова, то су Душан Пурић и Наташа Делић. С обзиром да је Одбор у оквиру 1. тачке утврди Наташу Делић као кандидата за члана Високог савета судства, на овој седници присутни ће се изјашњавати једино о Душану Пурићу, као кандидату за члана Високог савета тужилаштва, кога је предложио Ђорђе Комленски.

Председник је отворио расправу у вези са овом тачком у којој су учествовали: проф. др Јелена Јеринић, Миодраг Гавриловић, Ђоре Комленски, Светозар Вујачић, Владимир Ђукановић и Јелена Милошевић.

Пошто се више нико није јавио за реч, прешло се на гласање.

Резултати гласања:

Душан Пурић – 11 гласова „за“, 3 „против“.

С обзиром да је Одбор са 12 или више гласова „за“ на 12. седници одржаној 18. марта утврдио предлоге седам кандидата за први избор чланова Високог савета тужилаштва, као и да је на овој седници утврдио предлог још једног, осмог, кандидата, председник Одбора је ставио на гласање предлог да на основу чл. 49. и 61. став 3. Закона о Високом савету тужилаштва („Службени гласник РС“, број 10/23) и члана 51. Пословника Народне скупштине („Службени гласник РС“, број 20/12 - пречишћен текст) Одбор за правосуђе, државну управу и локалну самоуправу утврди:

ПРЕДЛОГ КАНДИДАТА ЗА ПРВИ ИЗБОР ЧЛАНОВА

ВИСОКОГ САВЕТА ТУЖИЛАШТВА

I

Кандидати за први избор чланова Високог савета судства су:

1. др Мирослав Ђорђевић, из Београда, доктор правних наука;

2. Душан Пурић, из Београда дипломирани правник;

3. Предраг Ћетковић, из Новог Сада,адвокат;

4. Весна Луковић, из Новог Пазара, адвокат;

5. Владимир Симић, из Београда, адвокат;

6. проф. др Ненад Тешић, из Новог Београда, ванредни професор на Правном факултету Универзитета у Београду;

7. Јелена Глушица, дипломирани правник из Београда;

8. Бојан Петровић, из Београда, доцент на Правном факултету Мегатренд универзитета.

II

Овај предлог доставити Народној скупштини.

Председник је ставио на гласање и предлог да за известиоца Одбора буде одређен Владимир Ђукановић.

Чланови и заменици чланова Одбора су **већином гласова** прихватили наведене предлоге.

**ТРЕЋА ТАЧКА**: Доношење одлуке о организовању Јавног слушања Одбора за правосуђе, државну управу и локалну самоуправу.

Председник је подсетио присутне да је чланом 50. став 3. Закона о Високом савету судства и чланом 50. став 3. Закона о Високом савету тужилаштва прописано да ако Одбор утврди предлог двоструко већег броја кандидата за први избор чланова ВСС, односно предлог за први избор чланова ВСТ на начин и у року прописаном законима и сагласно члану 60. став 2. ових закона, предлог ће доставити Народној скупштини и да Одбор организује јавно слушање ради представљања кандидата пре одржавања седнице Народне скупштине на којој ће бити бирани чланови ВСС и ВСТ.

Рекао је да је чланом 50. став 1. и 2. наведених закона прописано да ако Одбор утврди предлог из члана 49. став 1. ових закона, председник Народне скупштине заказује седницу за избор члана савета, као и да се седница заказује најраније 15 дана од пријема предлога за избор члана савета, а одржава се и окончава у року од 30 дана од дана пријема предлога.

Нагласио је да одржавање јавног слушања представља законску обавезу Одбора и уједно последњу активност Одбора у законом прописаним поступцима предлагања кандидата за први избор чланова Високог савета судства и Високог савета тужилаштва које бира Народа скупштина, а у складу са чланом 84. Пословника Народне скупштине.

Председник је предложио:

-да Одбор донесе Одлуку о организовању јавног на тему „Представљање кандидата које је Одбор за правосуђе, државну управу и локалну самоуправу предложио за први избор чланова Високог савета судства и за први избор чланова Високог савета тужилаштва које бира Народна скупштина“.

-да јавно слушање буде одржано у суботу, 1. априла 2023**.** године, са почетком **у** 10,00 часова, у Дому Народне скупштине, у Малој сали, Трг Николе Пашића бр. 13.

-да на јавно слушање буду позвани, у складу са чланом 84. став 5. Пословника Народне скупштине, чланови Одбора, народни посланици и друга лица чије је присуство од значаја за тему јавног слушања.

-да на јавно слушање буду позвани:

* представници Министарства правде;
* представници свих правних факултета универзитета у Републици Србији;
* представници Уставног суда;
* представници Правосудне академије;
* чланови Високог савета судства и Државног већа тужилац;
* представници струковних удружења: Друштво судија Србије, Удружење јавних тужилаца и заменика јавних тужилаца Србије, Форум судија Србије, Алумни клуб Правосудне академије, Удружење судија прекршајних судова Републике Србије и Удружење судија и тужилаца Србије;
* представници адвокатских комора Србије, Војводине, Београда, Новог Сада, Крагујевца и Ниша;
* представници Коморе јавних извршитеља и Јавнобележничке коморе Србије.

Председник је отворио расправу у вези са овим предлогом у којој су учествовали: проф др Јелена Јеринић, Миодраг Гавриловић, Владимир Ђукановић, Ђорђе Комленски и Јелена Милошевић.

Председник Одбора је ставио на гласање предлог проф. др Јелене Јеринић да се на јавно слушање које организује Одбор за правосуђе, као део опште јавности позову невладине организације„Транспарентност Србија“, Аутономни женски центар, ЦЕПРИС, као и организације окупљене у КОНВЕНТ-у.

Како више није било пријављених за реч председник Одбора је ставио на гласање овај предлог, који чланови и заменици чланова Одбора **већином гласова** нису прихватили.

Председник је ставио на гласање раније изнет предлог да Одбор донесе Одлуку о организовању јавног слушања.

Чланови и заменици чланова Одбора су **већином** **гласова** прихватили наведени предлог.

Председник је предложио присутнима, с обзиром да је сврха јавног слушања представљање кандидата са којима је обављен детаљан разговор на 11. седници одржаној 11. марта, да јавно слушање буде организовано у две целине у трајању од по 2 сата, као и да сваки предложени кандидати за први избор чланова Високог савета судства има могућност да представи своје ставове у вези са надлежностима Високог савета судства прописаних Законаом, у трајању од 10 минута.

Рекао је да ће након 80 минута, учесници јавног слушања постављати питања кандидатима на начин као и приликом обављања разговора са кандидатима, у оквиру два сата предвиђених за прву групу. После паузе од 30 минута, по истом принципу ће бити обављено представљање кандидата за чланове Високог савета тужилаштва.

Нагласио је да ће позивно писмо и Предлог агенде за јавно слушање, служба Одбора благовремено доставити, сагласно члану 84. ст. 5. и 6. Пословника.

**ЧЕТВРТА ТАЧКА**: Разматрање Предлога одлуке о избору председника судова, који је поднео Високи савет судства (број 119-465/23 од 10. марта 2023. године).

Снежана Бјелогрлић је на почетку свог обраћања нагласила с обзиром да постоји примедба да Високи савет судства не врши своје надлежности у складу са законом, зарад грађана Републике Србије, да у складу са чланом 5. Уставног закона за спровођење Акта о промени Устава, Високи савет судства врши своје надлежности до конституисања новог савета, те је у складу са том одредбом и предложио Одбору кандидате, како за председнике судова, тако и за судије.

Упознала је присутне са процедуром која је спроведена у вези избора председника судова за Виши суд у Врању и Основни суд у Прокупљу као и са биографијама предложених кандидата.

Председник Одбора је отворио расправу у вези са овом тачком дневног реда у којој је учествовао Миодраг Гавриловић.

Како се више нико није јавио за реч председник Одбора је предложио да Одбор констатује да је Високи савет судства поднео Предлог одлуке о избору председника судова, као овлашћени предлагач, у складу са чланом 71. став 1. Закона о судијама и члана 201. Пословника Народне скупштине Републике Србије, те да предложи Народној скупштини да прихвати Предлог одлуке о избору председника суда за Виши суд у Врању и Основни суд у Прокупљу.

Чланови и заменици чланова Одбора су **већином гласова** прихватили наведени предлог.

**ПЕТА ТАЧКА**: Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-445/23 од 8. марта 2023. године).

Снежана Бјелогрлић је рекла да је Високи савет судства објавио два конкурса за избор судија у децембру 2021. године на основу чега је Савет на седници одржаној 23. фебруара 2023. године утврдио Предлог одлуке за избор судија који се први пут бирају на судијску функцију и предложио Народној скупштини укупно 35 кандидата.

Председник Одбора је отворио расправу у вези са овом тачком дневног реда у којој је учествовао Миодраг Гавриловић.

Председник Одбора је предложио да Одбор констатује да је Високи савет судства поднео Предлог одлуке о избору судија који се први пут бирају на судијску функцију као овлашћени предлагач у складу са чланом 51. Закона о судијама, те да предложи Народној скупштини да прихвати Предлог одлуке о избору судија који се први пут бирају на судијску функцију у Основни суд у Алексинцу, Основни суд у Врању, Основни суд у Деспотовцу, Основни суд у Крушевцу, Основни суд у Лозници, Основни суд у Младеновцу, Основни суд у Нишу, Основни суд у Пироту, Основни суд у Панчеву, Основни суд у Руми, Основни суд у Суботици, Основни суд у Зрењаину, Основни суд у Рашки, Основни суд у Прибоју, Прекршајни суд у Београду, Прекршајни суд у Зрењанину, Прекршајни суд у Сремској Митровици и Прекршајни суд у Лозници.

Чланови и заменици чланова Одбора су **већином гласова** прихватили наведени предлог.

Председник је ставио на гласање предлог да за известиоца Одбора za 4. и 5. тачку буде одређен Владимир Ђукановић.

Чланови и заменици чланова Одбора су **већином гласова** прихватили наведени предлог.

**ШЕСТА ТАЧКА**: Утврђивање Предлога одлуке о разрешењу функције председника Прекршајног суда у Ваљеву.

Председник је обавестио присутне да је Високи савет судства доставио Народној скупштини одлуку којом се усваја Предлог дисциплинске комисије Високог савета судства као овлашћеног предлагача за покретање поступка за утврђивање разлога за разрешење председника суда и утврђивање постојања разлога за разрешење председника Прекршајног суда у Ваљеву због тешког дисциплинског прекршаја у вршењу функције председника суда из члана 90. став 2. Закона о судијама у вези са дисциплинским прекршајем кршења одредаба етичког кодекса у већој мери из члана 90. став 1. алинеја 18. Закона о судијама и у вези са тачком 4. тачка 1. етичког кодекса, те je предложио да Одбор утврди Предлог одлуке о разрешењу функције председника Прекршајног суда у Ваљеву и упути га Народној скупштини на усвајање.

Снежана Бјелогрлић је обавестила присутне да Високи савет судства остаје при предлогу да се председник Прекршајног суда у Ваљеву разреши функције председника Прекршајног суда у Ваљеву.

Председник Одбора је отворио расправу у вези са овом тачком дневног реда у којој су учествовали: Миодраг Гавриловић, Снежана Бјелогрлић, Јелена Милошевић и Ђорђе Комленски.

Председник Одбора је закључио расправу и ставио на гласање предлог да Одбор утврди Предлог одлуке о разрешењу функције председника Прекршајног суда у Ваљеву због тешког дисциплинског прекршаја у вршењу функције председника суда из члана 90. став 2. Закона о судијама, у вези дисциплинског прекршаја кршење одредаба Етичког кодекса у већој мери из члана 90. став 1. алинеја 18 Закона о судијама, у вези са тачкама 4.1. Етичког кодекса и упути га Народној скупштини на усвајање.

Чланови и заменици чланова Одбора су **већином гласова** прихватили наведени предлог.

Председник је ставио на гласање предлог да за известиоца Одбора буде Владимир Ђукановић.

Чланови и заменици чланова Одбора су **већином гласова** прихватили наведени предлог.

Седница је завршена у 21,00 часова.

Саставни део записника je обрађен тонски снимак 13. седнице.

СЕКРЕТАР ПРЕДСЕДНИК

Сања Пецељ Владимир Ђукановић